Se reiau negocierile pentru Contractul Colectiv de Muncă de la Complexul Energetic Oltenia. Sindicatele și administrația din Complexul Energetic Oltenia au programată, în zilele care urmează, o nouă ședință la sediul Sucursalei Miniere.
Pe ordinea de zi se află ultimele capitole ale Contractului. Acestea vizează, în principal, includerea unor sporuri în salariul de bază. De asemenea, încă nu s-a discutat despre cel mai important capitol. Acesta vizează majorările de salarii pentru mineri și energeticieni. Problema este că în fondul de salarii este prevăzută o creștere de venituri de sub 6%. De asemenea, Bugetul de Venituri și Cheltuieli a fost deja aprobat. Nu se știe exact în ce condiții vor mai putea fi negociate majorări salariale, având în vedere faptul că Guvernul a aprobat săptămâna trecută Bugetul. Trebuie identificate sursele de finanțare și modalitatea prin care ar mai putea fi suplimentat fondul de salarii.